Jaakko Teppo synnyinkodissaan: "Meillä ei ehkästy, meillä aina ähkäistiin"

Jaakko Teppo palasi Pörsänmäen nuorisoseurantalolle juhlimaan elämäkertansa julkaisua. Talossa hän teki ensimmäisiä esiintymisiään. Matias Honkamaa

Iikka Taavitsainen

Jaakko Teppo istuu mietteliäänä. Tässä samaisessa tuvassa hän pienenä poikana istui ja imi tarinoita sekä vaikutteita pöydän ääreen kokoontuneilta ihmisiltä.

– Ukot ottivat kaljaa ja pelasivat korttia. Siinä mukana istuin ja kuuntelin sanontoja. Ne jäivät alitajuntaan, ja sieltä niitä tarpeen mukaan napsin tarinoihini, Jaakko Teppo sanoo.

– Talo oli usein täynnä väkeä. Meitä oli pelkästään perheessä kahdeksan pentua. Minä nukuin tuossa kaapin paikalla sellaisessa sivusta avattavassa puulootassa, kansan rakastama kupletööri osoittaa huoneen nurkkausta – eikä malta olla lisäämättä:

– Vanhempieni kammari oli vieressä. Kyllä sen kuuli, kun isä ja äiti tekivät lapsia lisää. Meillä ei ehkästy, meillä aina ähkäistiin.

Jaakko Tepon synnyintalo Peltosalmella oli keskiviikkona jälleen täynnä ihmisiä, kun Antti Heikkisen taiteilijasta kirjoittama Suuri elämäkerta julkaistiin. Samalla juhlittiin alkavaa musiikkikiertuetta, minkä vuoksi Ruikonperän multakurkku oli kutsunut synnyinkotiinsa – nykyisin siskonsa asuttamaan – myös pitkäaikaisia fanejaan ympäri Savoa.

Yksi paikalla tulleista on Tuula Hartikainen, joka muistaa tavanneensa Jaakko Tepon ensimmäisen kerran lyseossa 1970-luvun alussa.

– Minä olin tyttölyseossa ja Jaakko poikalyseossa aidan toisella puolella, Hartikainen kertoo.

– Koetinko kiivetä aidan yli? laulaja kysyy ja saa väen nauramaan.

Huumori onkin se asia, jonka useimmat paikalle tulleista nostavat esille puhuessaan Jaakko Teposta. Esimerkiksi Hartikainen muistaa miehen hyvin koomisen esiintymisen ravintolassa.

– Ne jutut naurattivat älyttömästi. Ei tämä yllättänyt, sillä hänellä kertyi jo lyseossa hauskan miehen maine.

Jaakko Teppo itse kertoo olleensa nuorena erittäin ujo. Arkuus piti kuitenkin karistaa, jos ”mieli päästä hameen alle”.

– Jos nuorena meinasi tyttöjä saada, piti olla poikaporukassa kukkona tunkiolla. Ja sitä varten piti olla juttuja. Kun kaverit sai nauramaan, itseluottamus kasvoi, ja kun itseluottamus kasvoi, esitys vain parani, Jaakko Teppo sanoo.

Mutta ei Jaakko Tepon kappaleissa kyse ole vain huumorista. Kirjailija Heikkinen pukee asian seuraavalla tavalla:

– Jaakko Teppo on mielestäni ilman muuta humoristi, mutta ei missään tapauksessa yksinomaan sitä. Jaskan tekstit ovat hyvinkin kantaaottavia, herkkiä ja kauniitakin. Kuunnellessaan moni on huomannut nauravansa oloaan helpommaksi kyynelten läpi.

Kuopiolaisten Esko Jäntin ja Senja Heiskasen ensimmäinen kohtaaminen Jaakko Tepon kanssa sijoittuu jalkapallokentälle 1970-luvun puoliväliin. Jäntti pelasi kuopiolaisessa Päivärannan Pallo -joukkueessa, joka oli saanut kolmosdivarin ottelussa vastaansa iisalmelaisen PK-37-joukkueen.

Väliajalla, yllättäen, esiintymään asteli Jaakko Teppo. Esitys jäi heti Jäntin ja Heiskasen muistiin.

– Siinä oli kansantaiteilija ja muusikko minun mieleeni. Jos joka sointu ei osunut kitarasta kohdilleen, niin se ei haitannut. Se on sellaista iskelmän ja runouden välimuotoa, Jäntti kuvailee.

Pariskunnan mielestä parasta Jaakko Tepon musiikissa ovat tarinat.

– Juonet muuttuvat mutta ihmiset pysyvät. Kun uuden kappaleen kuuli, oli aina tietty odotus, että mikähän vaikka Topin rooli tässä laulussa on, Jäntti sanoo.

– Ja ne hahmot on omissa mielikuvissaan muokannut tietyn näköisiksi. Teksteissä kiehtoi myös se vanhentunut maalaismaisema, Heiskanen jatkaa.

Jaakko Tepon uusi elämäkerta kolahti kaksikon postilaatikosta keskiviikkoaamuna. Tarinoihin Heiskanen on ehtinyt tutustua vasta pintapuolisesti.

Odotukset ovat korkealla.

– Kaikki Antin kirjat olen lukenut. Jaakon elämä on varmasti tässä hyvin kerrottu.

Mitä elämäkertansa sanellut Jaakko Teppo itse on mieltä kirjasta?

– Lukijaystävällinen. On vahvat sivut ja isot kirjaimet. Olen vasta 50 sivua lukenut. Pitää lukea monesti, että jää asiat paremmin päähän. Osaan sitten vastata elämääni koskeviin kysymyksiin oikein, Jaakko Teppo sanoo.

– Mutta hyvältähän se tuntuu, että pojat halusivat isästään kirjan ja Antti sen kirjoitti.

Jaakko Teponuraa kunnioitetaan elämäkerran lisäksi myös Huumorin ytimessä -iltamakiertueella, joka alkoi keskiviikkona Iisalmen Pörsänmäen nuorisoseurantalolta. Paikka on tärkeä, sillä siellä Jaakko Teppo teki ensimmäisiä esiintymisiään.

– Edellinen kiertue aloitettiin suurieleisesti Finlandia-talolta. Nyt koetetaan olla vähemmän kaupallisia, Jaakko Teppo virnistää.

Kiertue jatkaa perjantaina Iisalmen Työväentalolle, minkä jälkeen se menee muun muassa Siilinjärvelle, Tahkolle ja Joensuuhun.

Kiertueella esiintyvät Jaakko Teposta kirjan kirjoittanut viihteen moniosaaja Antti Heikkinen, taikuri ja stand up-koomikko Markku Purho sekä Jaakon pojat Ilja ja Johannes Teppo Kaukolasipartio-yhtyeensä kanssa.

Kiertueen kuten kirjankin on kustantanut Teppojen perheyhtiö Fun Pandemia Oy.